หักโควตาสามมิตร อนุชา ชวด เทวัญ ชาติพัฒนาเสียบ
น้องชาดา ฉลุย รุดกรอกประวัติ พลังประชารัฐสวนกลับ สอย 33 ฝ่ายค้าน,พปชร.เอาคืน ชัยวุฒิ นำทีม ส.ส.ยื่นผ่าน ชวน ส่งศาล รธน.วินิจฉัย 33 ส.ส.พรรคฝ่ายค้านถือหุ้นสื่อ อิงความเห็นศาล รธน. เป็นแนวทางสู้คดี ปชป.ตั้งทีมทนายดูแลตัวต่อตัว บิ๊กตู่ ทำนิ่งโผ รมต.ติดบ่วงถือหุ้นสื่อ วิษณุ ยันไม่กระทบแต่งตั้ง ครม. ว่าที่ รมต.ใหม่ทยอยกรอกประวัติแล้ว เสี่ยหนู มาส่งแบบฟอร์มด้วยตัวเอง น้องสาว ชาดา ยื่นใบลาพ้นตำแหน่ง สะพัด เทวัญ ส่งทีมงานรับแทน แต่สามมิตรเครียด อนุชา ส่อวืด รมต. ส.ส.ฝ่ายรัฐบาล-ฝ่ายค้านพร้อมใจรุมถล่มแผนปฏิรูปต่อ จวกมีแต่โฆษณาพาฝัน ฝ่ายค้านขู่ร้อง ม.157 ชวน ฐานละเว้นไม่ให้ตรวจสอบสรรหา ส.ว.,ตามที่ศาลรัฐธรรมนูญมีคำสั่งรับคำร้องกรณี 33 ส.ส. พรรครัฐบาลถือครองหุ้นสื่อไว้วินิจฉัยแล้วนั้น ล่าสุดนายชัยวุฒิ ธนาคมานุสรณ์ ส.ส.สิงห์บุรี นำทีม ส.ส.พรรคพลังประชารัฐ ยื่นเรื่องต่อประธานสภาผู้แทนราษฎร ให้ส่งเรื่องต่อไปยังศาลรัฐธรรมนูญ ขอให้วินิจฉัย 33 ส.ส.พรรคฝ่ายค้านในกรณีเดียวกัน เป็นการเอาคืน,พปชร.เอาคืน 33 ส.ส.ฝ่ายค้าน,เมื่อเวลา 11.00 น. วันที่ 27 มิ.ย. ที่หอประชุมบริษัท ทีโอที จำกัด (มหาชน) นายชัยวุฒิ ธนาคมานุสรณ์ ส.ส.สิงห์บุรี พรรคพลังประชารัฐ กล่าวว่า จะยื่นเรื่องให้ศาลรัฐธรรมนูญพิจารณาวินิจฉัยคุณสมบัติ 33 ส.ส. ของพรรคฝ่ายค้านกรณีถือหุ้นสื่อ ว่า ส.ส. 33 คน ประกอบด้วย พรรคอนาคตใหม่ 21 คน เพื่อไทย 4 คน เพื่อชาติ 4 คน เสรีรวมไทย 3 คน และประชาชาติ 1 คน โดยจะนำคำวินิจฉัยของศาลที่ยกคำร้อง ส.ส.ฝ่ายรัฐบาล 9 ราย มาเป็นหลักในการพิจารณา ทำให้จากเดิมตั้งใจจะยื่นให้ตรวจสอบกว่า 50 ราย ลดลงมาเหลือ 33 ราย เป็นการตรวจสอบวัตถุประสงค์การจดทะเบียนจัดตั้งบริษัทและห้างหุ้นส่วน เป็นการยื่นเรื่องโดยตรงต่อศาลรัฐธรรมนูญไม่ยื่นผ่านประธานสภาผู้แทนราษฎร เพราะเชื่อว่าเป็นช่องทางที่สามารถทำได้ หากยื่นผ่านประธานสภาฯอาจมีความล่าช้า,อิงความเห็นศาล รธน.ต่อสู้คดี,นายทศพล เพ็งส้ม หัวหน้าทีมต่อสู้คดี 21 ส.ส. พรรคพลังประชารัฐ ถือหุ้นสื่อ กล่าวว่า ฝ่ายกฎหมาย เห็นว่าตาม พ.ร.บ.ประกอบรัฐธรรมนูญว่าด้วยวิธีพิจารณาของศาลรัฐธรรมนูญมาตรา 7 มีช่องทางให้บุคคลธรรมดายื่นคำร้องขอให้ศาลพิจารณาคุณสมบัติ ส.ส.ได้ หากยื่นไปแล้วศาลไม่รับคำร้อง จะไปยื่นเรื่องผ่านผู้ตรวจการแผ่นดิน เมื่อถามถึงการเตรียมหลักฐานให้ 21 ส.ส. พรรคพลังประชารัฐ เข้าชี้แจงต่อศาลรัฐธรรมนูญ นายทศพลตอบว่า ภายในสัปดาห์หน้าจะยกร่างจากสำเนาคำร้องที่ไปยื่นขอคัดมาจากศาลรัฐธรรมนูญ นำมาปรับแก้ไขรายละเอียดของแต่ละบุคคล แต่ยังตอบไม่ได้ว่าต้องขอขยายเวลายื่นหลักฐานชี้แจงแก้ข้อกล่าวหาหรือไม่ กรณีที่ศาลรัฐธรรมนูญไม่มีคำสั่งให้ 21 ส.ส. ต้องหยุดปฏิบัติหน้าที่ เราต้องนำเสนอข้อเท็จจริงให้เห็นว่า ส.ส.ทั้ง 21 คน ไม่ได้เป็นเจ้าของหรือผู้ถือหุ้นในกิจการหนังสือพิมพ์ หรือสื่อมวลชนใดๆ,สุดท้ายกลับลำยื่นผ่าน ชวน,ต่อมาเวลา 15.00 น. นายชัยวุฒิพร้อม ส.ส.พรรคพลังประชารัฐ นำรายชื่อ ส.ส.จำนวน 51 คน ยื่นต่อนายชวน หลีกภัย ประธานสภาผู้แทนราษฎร ขอให้ยื่นคำร้องต่อศาลรัฐธรรมนูญ ให้วินิจฉัยคุณสมบัติของ 33 ส.ส. พรรคฝ่ายค้าน กรณีถือครองหุ้นสื่อ นายชัยวุฒิกล่าวว่า การที่ไม่ยื่นต่อศาลรัฐธรรมนูญโดยตรง แต่มายื่นต่อประธานสภาฯ เพราะต้องการทำเหมือนที่พรรคอนาคตใหม่ดำเนินการ เพื่อให้เป็นบรรทัดฐานต่อไป ด้านนายชวนกล่าวว่า จะส่งเรื่องให้เลขาธิการสภาผู้แทนราษฎรตรวจสอบตามขั้นตอนของกฎหมายต่อไป,ขู่ระวังละเมิดอำนาจศาล รธน.,นายธนกร วังบุญคงชนะ รองโฆษกพรรคพลังประชารัฐ กล่าวว่า เชื่อว่ากรณีดังกล่าวจะไม่กระทบการทำงานของรัฐบาลในสภา เพราะทุกคนยังปฏิบัติหน้าที่ต่อไปได้ ยังมีกระบวนการต่อสู้ชี้แจงแก้ข้อกล่าวหาตามขั้นตอน ส่วนกรณีที่พรรคอนาคตใหม่ตั้งข้อสังเกตถึงการไม่สั่งให้ ส.ส.หยุดปฏิบัติหน้าที่ เช่นเดียวกับกรณีของนายธนาธร จึงรุ่งเรืองกิจ หัวหน้าพรรคอนาคตใหม่นั้น มองว่าทั้ง 2 กรณีแตกต่างกันชัดเจนในข้อเท็จจริง นายธนาธรถูก กกต.ไต่สวนแล้ว ขณะที่ 32 ส.ส.ยังไม่เข้าสู่ขั้นตอนการตรวจสอบข้อเท็จจริง ศาลรัฐธรรมนูญต้องไต่สวนข้อเท็จจริงให้สิ้นกระบวนความก่อน อยากให้ยอมรับคำวินิจฉัยของศาลและเตรียมข้อมูลชี้แจง และให้ระมัดระวังการวิพากษ์วิจารณ์ที่อาจเข้าข่ายเป็นการละเมิดอำนาจศาล เคยมีอดีต ส.ส.ติดคุกเพราะละเมิดอำนาจศาลรัฐธรรมนูญมาแล้ว ส่วน 4 ส.ส.ที่ถูกตรวจสอบมีรายชื่ออยู่ในโผรัฐมนตรีนั้น ทุกอย่างเป็นอำนาจการตัดสินใจของนายกฯ,บิ๊กตู่ ทำนิ่งโผ รมต.ติดบ่วงหุ้นสื่อ,ช่วงสายวันเดียวกัน ที่ท่าอากาศยานทหาร 2 (กองบิน 6) ดอนเมือง พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) พร้อมด้วยนางนราพร จันทร์โอชา ภริยา นายดอน ปรมัตถ์วินัย รมว.ต่างประเทศ พร้อมคณะ ออกเดินทางไปยังท่าอากาศยานนานาชาติคันไซ นครโอซากา ประเทศญี่ปุ่น เพื่อเข้าร่วมการ ประชุมผู้นำกลุ่ม G20 ประจำปี 2562 (G20 Osaka Summit) ระหว่างวันที่ 27-29 มิ.ย. เมื่อผู้สื่อข่าวถามถึงกรณีศาลรัฐธรรมนูญรับคำร้อง 32 ส.ส. ฝ่ายรัฐบาลถือครองหุ้นสื่อ บางคนมีชื่อติดโผ ครม. อาทิ นายณัฏฐพล ทีปสุวรรณ ส.ส.บัญชีรายชื่อ พรรคพลังประชารัฐ ที่มีชื่อนั่ง รมว.ศึกษาธิการ นายสุชาติ ชมกลิ่น ส.ส.ชลบุรี พรรคพลังประชารัฐ มีชื่อนั่ง รมว. แรงงาน นายสาธิต ปิตุเตชะ ส.ส.ระยอง พรรคประชาธิปัตย์ มีชื่อนั่ง รมช.สาธารณสุข ม.ร.ว.จัตุมงคล โสณกุล ส.ส.บัญชีรายชื่อ หัวหน้าพรรครวมพลังประชาชาติไทย มีชื่อนั่ง รมว.ต่างประเทศ รวมถึงนายเทวัญ ลิปตพัลลภ หัวหน้าพรรคชาติพัฒนา แต่ พล.อ.ประยุทธ์ไม่ยอมตอบคำถามเพียงแต่หันมายิ้มให้ผู้สื่อข่าวเท่านั้น,วิษณุ ยันไม่กระทบแต่งตั้ง ครม.,นายวิษณุ เครืองาม รองนายกรัฐมนตรี กล่าวถึงกรณีเดียวกันว่า เรื่องดังกล่าวจะไม่กระทบต่อการรับตำแหน่งรัฐมนตรี หากกระทบจะกระทบตั้งแต่ดำรงตำแหน่ง ส.ส.แล้ว สุดท้ายขึ้นอยู่กับนายกฯ ส่วนท่านจะคิดอย่างไรตนไม่ทราบ ทั้งหมดจะมีผลกระทบหรือไม่ขึ้นอยู่กับผลการวินิจฉัยของศาลรัฐธรรมนูญ ส่วนกรณีที่ กกต.ขอให้ศาลรัฐธรรมนูญวินิจฉัยตามรัฐธรรมนูญมาตรา 170 วรรคสาม ว่าความเป็นรัฐมนตรีของ ม.ล.ปนัดดา ดิศกุล อดีต รมช.ศึกษาธิการ นายสุวิทย์ เมษินทรีย์ อดีต รมว.วิทยาศาสตร์และเทคโนโลยี นายธีระเกียรติ เจริญเศรษฐศิลป์ อดีต รมว.ศึกษาธิการ และนายไพรินทร์ ชูโชติถาวร รมช.คมนาคม สิ้นสุดลงเฉพาะตัวตามรัฐธรรมนูญมาตรา 170 วรรคหนึ่ง (5) หรือไม่ กรณีถือครองหุ้นบริษัทที่เป็นคู่สัญญาสัมปทานกับรัฐ หากผลวินิจฉัยออกมาเป็นลบ ย่อมมีผลต่อคุณสมบัติการเป็นรัฐมนตรีอยู่แล้ว,ชวน มั่นใจไม่กระทบงานสภา,ด้านนายชวน หลีกภัย ประธานสภาผู้แทนราษฎร กล่าวถึงกรณีนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นสอบจริยธรรม น.ส.พรรณิการ์ วานิช ส.ส.บัญชีรายชื่อ พรรคอนาคตใหม่ ว่า ยังไม่ได้รับหนังสือ ส่วนกรณีศาลรัฐธรรมนูญรับคำร้อง 32 ส.ส.ฝ่ายรัฐบาลถือหุ้นสื่อไว้วินิจฉัย เข้าใจว่ายังมี ส.ส.จะถูกยื่นให้ตรวจสอบในลักษณะเดียวกันอีกหลายคน เหตุผลที่ศาลรัฐธรรมนูญวินิจฉัยไปทำให้ประชาชนเข้าใจมากขึ้นถึงองค์ประกอบของการกระทำ ที่มีบางส่วนปล่อยไปและบางส่วนรับคำร้องไว้ แต่คงไม่กระทบต่อเสถียรภาพการทำงานในสภา แม้จะรับคำร้องไว้แต่ไม่ได้สั่งให้หยุดปฏิบัติหน้าที่ เพราะข้อเท็จจริงที่สภาส่งไปตามหน้าที่ ยังไม่มีการไต่สวนหรือสอบสวน คงต้องให้ผู้ถูกกล่าวหาแต่ละรายชี้แจงและพิจารณาเป็นรายๆ,ปชป.ตั้งทีมทนายดูแลตัวต่อตัว,นายราเมศ รัตนะเชวง โฆษกพรรคประชาธิปัตย์ ในฐานะหัวหน้าคณะทนายความต่อสู้คดีที่มีผู้ร้องให้ศาลรัฐธรรมนูญวินิจฉัยคุณสมบัติ ส.ส. พรรค ประชาธิปัตย์ถือหุ้นสื่อ กล่าวว่า เรียกประชุมฝ่ายกฎหมาย และให้ ส.ส. ทั้ง 7คนยื่นคำชี้แจงภายใน 15 วัน ไม่หนักใจ เราเตรียมพยานหลักฐานครบ 100 เปอร์เซ็นต์แล้ว จะให้ทนายความ 7 คน ของพรรคดูแลคดีแบบตัวต่อตัว ส่วนกรณีที่พรรคอนาคตใหม่เรียกร้องให้ศาลรัฐธรรมนูญใช้มาตรฐานเดียวกันในการวินิจฉัยนั้น ขอเรียกร้องไปยังพรรคอนาคตใหม่ อย่ามีพฤติกรรมกดดันการปฏิบัติหน้าที่ของศาลรัฐธรรมนูญ ขอให้สู้ด้วยความจริง พรรคประชาธิปัตย์จะสู้เรื่องเจตนารมณ์รัฐธรรมนูญมาตรา 98 (3) แต่ละบริษัทมีการจัดทำงบดุลแสดงรายได้ที่ชัดเจนอยู่แล้ว ผิดว่าตามผิด ถูกว่าตามถูก จากนี้เป็นดุลพินิจของศาลรัฐธรรมนูญ,อนค.ชี้เป็นโอกาสทำให้ชัดเจน,นายปิยบุตร แสงกนกกุล เลขาธิการพรรคอนาคตใหม่ กล่าวว่า ตามที่พรรคพลังประชารัฐยื่นตรวจสอบคุณสมบัติ 33 ส.ส.ฝ่ายค้าน ว่า มี ส.ส. พรรคอนาคตใหม่ 21 คน ยืนยันว่าหลายคนโอนหุ้นไปหมดแล้ว และหลายคนไม่ได้ประกอบกิจการสื่อ เจตนารมณ์กฎหมายคือ ไม่ต้องการให้นักการเมืองครอบงำสื่อ แต่ปัญหาที่ฟ้องร้องกันไปมาอยู่ขณะนี้ เพราะหนังสือบริคณห์สนธิที่จะต้องตีความว่ามีการครอบงำสื่อจริงหรือไม่ สุดท้ายแล้วมาตรฐานเรื่องนี้ อยู่ที่ศาลรัฐธรรมนูญต้องวินิจฉัยให้ชัดเจน และเป็นมาตรฐานเดียวกันทั้งฝ่ายรัฐบาลและฝ่ายค้าน ถือเป็น โอกาสดีที่ศาลรัฐธรรมนูญจะสร้างบรรทัดฐานที่ชัดเจน จะได้รู้ว่าผิดตามลักษณะต้องห้ามหรือไม่,ณัฏฐพล–สุชาติ ยันไร้ธุรกิจสื่อ,นายสุชาติ ชมกลิ่น ส.ส.ชลบุรี พรรคพลังประชารัฐ ที่มีชื่อจะได้นั่ง รมว.แรงงาน กล่าวยืนยันว่าไม่ได้ทำธุรกิจเกี่ยวกับสื่อ แต่เป็นธุรกิจเกี่ยวกับอสังหาริมทรัพย์ มีการเสียภาษีถูกต้อง ตอนนี้เตรียมเอกสารเสียภาษีและงบการเงิน 5 ปีไว้พร้อมชี้แจงต่อศาลรัฐธรรมนูญแล้ว ขณะที่นายณัฏฐพล ทีปสุวรรณ ส.ส.บัญชีรายชื่อ พรรคพลังประชารัฐ ที่มีชื่อเป็น รมว.ศึกษาธิการ กล่าวว่า ไม่มีปัญหาพร้อมเตรียมข้อมูลเอกสารหลักฐานไปชี้แจง ยืนยันมาตลอดว่าไม่ได้ทำธุรกิจเกี่ยวกับสื่อ เป็นธุรกิจโรงเรียนเท่านั้น,สอบคำร้อง ส.ส.–ส.ว.ถือหุ้นคืบ,พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง (กกต.) กล่าวถึงความคืบหน้าการพิจารณาคำร้องให้ตรวจสอบ ส.ส. และ ส.ว.ที่ถือครองหุ้นสื่อว่า กกต.ได้รับคำร้องทั้งหมดไว้พิจารณาแล้ว อยู่ระหว่างการไต่สวนของคณะกรรมการสืบสวนและไต่สวนของ กกต. ทั้ง 7 คณะ ยืนยันใช้เวลาพิจารณาไม่นาน ขณะนี้ผู้ถูกร้องบางคนเข้ามาชี้แจงข้อเท็จจริงและแก้ข้อกล่าวหาต่อคณะกรรมการสืบสวนฯแล้ว คาดว่าเร็วๆนี้จะมีบางคำร้องเสนอต่อ กกต.ให้พิจารณาว่าจะส่งให้ศาลรัฐธรรมนูญหรือไม่,รมต.ใหม่เริ่มทยอยกรอกประวัติ,ผู้สื่อข่าวรายงานจากทำเนียบรัฐบาลถึงความคืบหน้าการจัดตั้งคณะรัฐมนตรีชุดใหม่ หลัง พล.อ.ประยุทธ์ จันทร์โอชา นายกรัฐมนตรีและหัวหน้า คสช. ระบุว่าทุกอย่างจะเสร็จภายในกลางเดือน ก.ค. ล่าสุดบรรดาผู้ที่มีรายชื่ออยู่ในโผ ครม. เริ่มทยอยเข้ารับแบบฟอร์มกรอกประวัติ กับทางสำนักเลขาธิการนายกรัฐมนตรี (สลค.) ทำเนียบรัฐบาล ในส่วนของ พรรคพลังประชารัฐ นายอุตตม สาวนายน หัวหน้าพรรคพลังประชารัฐ ที่มีชื่อจะนั่ง รมว.คลัง นายสนธิรัตน์ สนธิจิรวงศ์ เลขาธิการพรรค ที่จะนั่ง รมว.อุตสาหกรรม นายสุวิทย์ เมษินทรีย์ รองหัวหน้าพรรค ที่จะนั่ง รมว.การอุดมศึกษาฯ นายสมศักดิ์ เทพสุทิน ส.ส.บัญชีรายชื่อ ที่จะนั่ง รมว.ยุติธรรม นายสุริยะ จึงรุ่งเรืองกิจ ส.ส.บัญชีรายชื่อ ที่จะนั่ง รมว.พลังงาน นายณัฏฐพล ทีปสุวรรณ ที่จะนั่ง รมว.ศึกษาธิการ นายพุทธิพงษ์ ปุณณกันต์ ที่จะนั่ง รมต.ประจำสำนักนายกฯ นายอธิรัฐ รัตนเศรษฐ ส.ส.นครราชสีมา ที่จะนั่ง รมช.คมนาคม ส่งทีมงานมารับแบบฟอร์ม ขณะที่นายอัครา พรหมเผ่า น้องชายนายธรรมนัส พรหมเผ่า แกนนำพรรค ที่มีชื่อนั่ง รมว.ดิจิทัลเพื่อเศรษฐกิจและสังคม ส่งคนสนิทมารับแบบฟอร์มช่วงเที่ยง และนำมาส่งในช่วงเย็นวันเดียวกัน,น้องสาว ชาดา ตื่นเต้นมากรอกเอง,ในส่วนของพรรคร่วมรัฐบาล นายอนุทิน ชาญวีรกูล หัวหน้าพรรคภูมิใจไทย ที่จะนั่งรองนายกฯควบ รมว.สาธารณสุข ช่วงเช้าได้ส่งทีมงานมารับแบบฟอร์ม ต่อมาเวลา 16.12 น. นายอนุทินเดินทางมาส่งแบบฟอร์มด้วยตัวเอง และนำแบบฟอร์มว่าที่รัฐมนตรีของพรรค 2-3 คนมาส่งด้วย เช่นของนายศักดิ์สยาม ชิดชอบ ที่มีข่าวจะได้เป็น รมว.คมนาคม ขณะที่ น.ส.มนัญญา ไทยเศรษฐ์ นายกเทศมนตรีเมืองอุทัยธานี น้องสาวนายชาดา ไทยเศรษฐ์ ส.ส.อุทัยธานี พรรคภูมิใจไทย ที่มีข่าวจะนั่ง รมช.เกษตรและสหกรณ์ เดินทางมากรอกประวัติด้วยตัวเอง โดยมีรายงานข่าวว่า ยื่นลาออกจากตำแหน่งต่อ ผวจ.อุทัยธานี ตั้งแต่วันที่ 26 มิ.ย. และมีการลงนามรับทราบการลาออกแล้ว,ปชป.–ชทพ.–รปท.ตามโผเดิมเป๊ะ,ขณะที่พรรคประชาธิปัตย์ รายชื่อยังเป็นไปตามโผเดิม นายจุรินทร์ ลักษณวิศิษฏ์ จะนั่งรองนายกฯ ควบ รมว.พาณิชย์ นายเฉลิมชัย ศรีอ่อน รมว.เกษตรและสหกรณ์ นายจุติ ไกรฤกษ์ รมว.การพัฒนาสังคมและความมั่นคงของมนุษย์ นายนิพนธ์ บุญญามณี รมช.มหาดไทย คุณหญิงกัลยา โสภณพนิช รมช.ศึกษาธิการ นายถาวร เสนเนียม รมช.คมนาคม และนายสาธิต ปิตุเตชะ รมช.สาธารณสุข พรรคชาติไทยพัฒนา นายวราวุธ ศิลปอาชา ประธานฝ่ายยุทธศาสตร์และนโยบายพรรค จะนั่ง รมว.ทรัพยากรธรรมชาติและสิ่งแวดล้อม นายประภัตร โพธสุธน รมช.เกษตรฯ พรรครวมพลังประชาชาติไทย ม.ร.ว.จัตุมงคล,โสณกุล จะนั่ง รมว.ต่างประเทศ โดยทั้งหมดส่งทีมงานมารับแบบฟอร์มไปกรอก,สะพัด เทวัญ ส่งทีมงานรับแทน,ในส่วนของพรรคชาติพัฒนา ที่ก่อนหน้านี้มีข่าวว่าจะโดนริบเก้าอี้ จนต้องออกมาทวงสัญญา ลูกผู้ชายจากพรรคแกนนำ มีรายงานข่าวว่านายเทวัญ ลิปตพัลลภ หัวหน้าพรรค ได้ส่งทีมงานมารับเอกสารไปแล้วเช่นกัน โดยนายเทวัญมีชื่อจะมานั่งเป็น รมช.อุตสาหกรรม อย่างไรก็ตามทั้งหมดจะต้องยื่นเอกสารกลับมาภายในเวลา 12.00 น.ของวันที่ 28 มิ.ย.นี้ ตามที่ สลค.ได้แจ้งประสานไป,สามมิตรเครียด อนุชา ส่อวืด,ผู้สื่อข่าวรายงานจากพรรคพลังประชารัฐว่า ภายหลัง สลค.แจ้งให้ผู้มีรายชื่อดำรงตำแหน่งรัฐมนตรี ทยอยมากรอกประวัติและรับแบบฟอร์มนำไปกรอกประวัติ ปรากฏว่าโควตากลุ่มสามมิตร มีเพียงนายสุริยะ จึงรุ่งเรืองกิจ นายสมศักดิ์ เทพสุทิน ส.ส.บัญชีรายชื่อ ได้รับการประสานเท่านั้น ขณะที่นายอนุชา นาคาศัย ส.ส.ชัยนาท ที่ก่อนหน้านี้มีชื่อเป็น รมช.คลัง ปรากฏว่ายังไม่ได้รับแจ้งให้มากรอกประวัติเหมือนกับคนอื่น ทำให้กลุ่มสามมิตรต้องหารือกันเคร่งเครียดเพื่อหาทางแก้ ท่ามกลางกระแสข่าวว่าเมื่อวันที่ 26 มิ.ย. นายเทวัญ ลิปตพัลลภ หัวหน้าพรรคชาติพัฒนา ที่เดิมทีไม่มีชื่อเป็นรัฐมนตรี ได้รับการแจ้งจะได้โควตาเก้าอี้รัฐมนตรี,สุชาติ ส่อชวดโควตาภาคกลาง,กระทั่งช่วงค่ำ ผู้สื่อข่าวรายงานข่าวว่า นอกจากนายอนุชา นาคาศัย ที่ยังไม่ได้รับการประสานจาก สลค.ให้ไปกรอกแบบฟอร์มแล้ว ยังมีนายสุชาติ ชมกลิ่น ส.ส.ชลบุรี ที่มีชื่อติดโผเป็น รมว.แรงงาน และถือเป็นแกนนำภาคกลางมี ส.ส.ในกลุ่มถึง 16 คน อาทิ จ.เพชรบุรี กาญจนบุรี ชลบุรี ระยอง สระบุรี ฉะเชิงเทรา และนครปฐม ก็ยังไม่ได้รับการประสานเช่นกัน ทำให้ ส.ส.กลุ่มภาคกลางพูดคุยแสดงความเป็นกังวลว่า การดูแลพื้นที่และขยายฐานเสียงในภาคกลางต่อไปจะทำอย่างไร ขณะที่ในส่วนของ ม.ร.ว.จัตุมงคล โสณกุล ที่มีรายงานข่าวว่าส่งตัวแทนมารับแบบฟอร์มไปแล้วนั้น ปรากฏว่าช่วงค่ำแกนนำพรรครวมพลังประชาชาติไทยยืนยันว่ายังไม่ได้รับแบบฟอร์ม,ส.ส.สองฝ่ายไล่ถล่มแผนปฏิรูปต่อ,วันเดียวกันเวลา 11.00 น. ที่หอประชุมบริษัท ทีโอที จำกัด (มหาชน) มีการประชุมสภาผู้แทนราษฎร มีนายชวน หลีกภัย ประธานสภาผู้แทนราษฎร เป็นประธานการประชุม เพื่อพิจารณารายงานผลดำเนินการตามแผนการปฏิรูปประเทศตามรัฐธรรมนูญมาตรา 270 ต่อเนื่องเป็นวันที่ 2 ส.ส.ส่วนใหญ่ทั้งฝ่ายค้านฝ่ายรัฐบาลยังคงรุมวิจารณ์ว่าเป็นแผนปฏิรูปที่เพ้อฝัน มีแต่การโฆษณาแต่ปฏิรูปไม่ได้จริง นายกนก วงษ์ตระหง่าน ส.ส.บัญชีรายชื่อ พรรคประชาธิปัตย์ กล่าวว่า รายงานปฏิรูปเป็นเพียงภาพแต่ปฏิบัติจริงไม่ได้ มีคำถามว่าแผนปฏิรูปนี้ทำได้จริงหรือ เพราะเป็นแผนปฏิรูปของข้าราชการ ไม่ใช่ของประชาชน การปฏิรูปแบบผู้ใหญ่ใจดี ผู้ใหญ่รู้ดี ไม่มีทางสำเร็จได้ แผนปฏิรูปต้องสัมพันธ์กับแผนแม่บท ต้องระบุ ปัญหาสำคัญเร่งด่วนว่าคืออะไร และวัดผลสำเร็จภายใน 1 หรือ 2 ปี,โรม จวกมีแต่โฆษณาพาฝัน,นายรังสิมันต์ โรม ส.ส.บัญชีรายชื่อ พรรคอนาคตใหม่ กล่าวว่า แผนปฏิรูปแต่ละเรื่องเขียนไว้สวยหรู แต่พบมีแต่การโฆษณา แผนปฏิรูปเกี่ยวกับการปราบปรามการทุจริต ไม่มีความชัดเจน หลายกรณีสังคมไม่สามารถหาคำตอบหรือตรวจสอบได้ อาทิ โครงการอุทยานราชภักดิ์ การทำแผนธุรกิจของลูกชาย พล.อ.ปรีชา จันทร์โอชา ส.ว. ที่ตั้งอยู่ในค่ายทหาร และ พล.อ.ปรีชาเองก็ยอมรับว่ามีจริง แต่เอาผิดไม่ได้ รวมถึงเรื่องนาฬิกาของ พล.อ.ประวิตร วงษ์สุวรรณ รองนายกฯ และ รมว.กลาโหม ที่สำคัญจะเห็นว่าการตรวจสอบภาครัฐไม่ว่าคดีไหน จะออกมาในทางเดียวกันหมด คือโปร่งใสไม่มีทุจริต แต่บุคคลที่ถูกตรวจสอบได้เป็น ส.ว.กันถ้วนหน้าการปฏิรูปที่ผ่านมาเปรียบเหมือนการรีโนเวตบ้าน แต่หน้าบ้านมีขยะเน่าเหม็นไปหมด โดยไม่คิดเคลียร์ขยะ,ต้นตอซุปเปอร์รัฐบาล-รัฐซ้อนรัฐ,นายปิยบุตร แสงกนกกุล ส.ส.บัญชีรายชื่อ เลขาธิการพรรคอนาคตใหม่ กล่าวว่า มี 3 หน่วยงานที่ไม่อยู่แผนปฏิรูป ได้แก่ 1.กองทัพ 2.ศาล 3.หัวหน้า คสช. ที่เป็นบุคคลควรถูกปฏิรูปมากที่สุด แผนการปฏิรูปครั้งนี้ทำให้เกิดซุปเปอร์รัฐบาลที่มาจากรัฐประหาร เกิดรัฐซ้อนรัฐ คือรัฐบาลที่มาจากการเลือกตั้งของประชาชน กับรัฐ คสช. ซุปเปอร์รัฐบาลทำให้รัฐบาลปกติไม่สามารถทำตามนโยบายที่หาเสียงได้ รัฐมนตรีเป็นได้แค่ซุปเปอร์ปลัด คอยทำหน้าที่แค่ติดตามงาน นักการเมืองถูกลดทอนคุณค่า ทำให้ ส.ว.ขี่คอเหนือ ส.ส. นี่คือการลิดรอนอำนาจ ส.ส. การปฏิรูปประเทศ ไทยแยกไม่ออกจากการรัฐประหาร เพราะถูกใช้เป็นข้ออ้างทำการรัฐประหารทุกครั้ง เป็นเครื่องมือที่คณะรัฐประหารใช้เป็นกลไกสืบทอดอำนาจ นำระบอบรัฐประหารมาฝังอยู่ในรัฐธรรมนูญ เพื่อให้รัฐประหารถูกต้องตามรัฐธรรมนูญ เป็นการปฏิรูปที่ไม่เห็นหัวประชาชน มีสัดส่วนเป็นนายพล ข้าราชการ นักวิชาการหน้าเดิมๆ ส.ว.ตลอดชีพ คนเหล่านี้เดินชนกันทุกครั้งที่มีรัฐประหาร ส.ส.ต้องพิสูจน์ให้เห็นว่าสามารถปฏิรูปกันได้ในระบบปกติ,ขู่เล่นงาน ม.157 ชวน ฐานละเว้น,นายสุทิน คลังแสง ส.ส.มหาสารคาม พรรคเพื่อไทย กล่าวว่า รายงานฉบับนี้เป็นช่วงเกียร์ว่างของข้าราชการ เขียนรายงานว่าทุกอย่างดีหมด ปั้นน้ำเป็นตัวหากเทียบกับรายงานของต่างประเทศที่มีต่อประเทศไทย มั่นใจว่าการปฏิรูปครั้งนี้ไม่สำเร็จ การปฏิรูปจะเกิดได้ด้วย 3 ปัจจัย ได้แก่ 1.ปัจจัยภายนอกบังคับ 2.ปัจจัยภายในเร่งรัด 3.ผู้นำมีวิสัยทัศน์ แต่ของประเทศไทยไม่ใช่ทั้ง 3 ปัจจัย แต่เกิดจากการล้มอำนาจรัฐบาลเลือกตั้ง ขณะที่ตัวผู้นำไม่มีวิสัยทัศน์ ที่ล้มเหลวคือการปฏิรูปการเมือง กับการศึกษาทำลายโครงสร้างและวัฒนธรรมการเมือง จนสื่อต่างประเทศวิจารณ์ไทยเป็นประชาธิปไตยจอมปลอม ส่วนเรื่องกระบวนการสรรหา ส.ว. พรรคฝ่ายค้านจะแจ้งความดำเนินคดีกับนายชวน หลีกภัย ประธานสภาผู้แทนราษฎร ตามประมวลกฎหมายอาญามาตรา 157 ฐานละเว้นการปฏิบัติหน้าที่ ไม่ดำเนินการตรวจสอบกระบวนการสรรหา ส.ว. ตามที่ฝ่ายค้านยื่นเรื่องมา,ภูมิธรรม ชวน ปชช.ร่วมแก้ รธน.,ด้านนายภูมิธรรม เวชยชัย เลขาธิการพรรค เพื่อไทย โพสต์เฟซบุ๊กระบุว่า ภารกิจของพรรคเพื่อไทย : ปรับกระบวนทัศน์ จัดกระบวนคนสร้างกลไกรับมือวิกฤติรัฐธรรมนูญ แสวงหาทางเลือกที่สร้างสรรค์ให้ประชาชน สถานการณ์บ้านเมืองหลังการเลือกตั้ง ประชาชนยังคงสิ้นหวังกับรัฐบาลที่สืบทอด อำนาจจาก คสช.เลือกตั้งมา 3 เดือนพวกเขายังจัดสรรประโยชน์ไม่ลงตัว ปล่อยให้เกิดเกียร์ว่าง พรรคเพื่อไทยที่ได้คะแนน ส.ส.มากที่สุดไม่สามารถดูดายได้ ภารกิจพรรคเพื่อไทยทั้งในและนอกสภาฯ คือการขยายบทบาทและทางเลือกใหม่ๆในทุกช่องทาง ใส่ใจและแก้ไขปัญหาความทุกข์ของประชาชน พร้อมกับ ตรวจสอบถ่วงดุลอำนาจรัฐบาลอย่างเข้มข้น มุ่งแก้ปัญหาวิกฤติรัฐธรรมนูญด้วยมติมหาชน สื่อสารต่อประชาชนให้เข้าใจเนื้อแท้รัฐธรรมนูญฉบับ คสช. ให้ประชาชนมีส่วนร่วมในการแก้ไขรัฐธรรมนูญอย่างจริงจัง ผลักดันทุกนโยบายที่เป็นประโยชน์ตามที่ให้คำมั่นกับประชาชน,ปรับตัวรับความท้าทายใหม่ๆ,นายภูมิธรรมระบุว่า ภารกิจนี้หัวใจสำคัญคือการปรับปรุง เปลี่ยนแปลงระบบคิด ระบบการทำงาน การสื่อสาร ปรับภาวการณ์นำคน และกลไกภายในองค์กร การเปลี่ยนแปลงในปัจจุบันที่มีความเร็วของการสื่อสาร ทำให้เราต้องปรับตัว ปรับกระบวนความคิด สร้างพันธมิตรฝ่ายประชาธิปไตย ดึงส่วนผสมสำคัญขององค์ความรู้ใหม่ ถือเป็นภารกิจที่ท้าทายนักการเมือง และผู้บริหารชุดใหม่ของพรรคเพื่อไทย ที่จะอาสาเป็นส่วนสำคัญอีกส่วนหนึ่งในการทำงานในกระแสการเปลี่ยนแปลง ร่วมเคียงคู่ร่วมทุกข์ร่วมสุขกับพี่น้องประชาชนอย่างยั่งยืนต่อไป วันนี้เราพร้อมที่จะรับความท้าทายใหม่ๆที่กำลังเกิดขึ้น,แนะ บิ๊กตู่ อ่านไฟแนนเชียลไทม์,อีกเรื่อง นายพิชัย นริพทะพันธุ์ อดีต รมว.พลังงาน กล่าวว่า อยากให้ พล.อ.ประยุทธ์ จันทร์โอชา นายกฯ อ่านหรือหาคนช่วยแปลบทความของไฟแนนเชียลไทม์ ที่วิเคราะห์ว่าไทยยังคงเป็นคนป่วยของเอเชียตะวันออกเฉียงใต้ ทั้งทางเศรษฐกิจและการเมือง และยังคงย่ำแย่ต่อไป รวมทั้งยังเห็นว่ารัฐบาลใหม่ไม่น่าจะแก้ปัญหาเศรษฐกิจของประเทศได้ โดยเฉพาะที่ต้องสานต่อแนวคิดเดิมที่แจกเงินหนักกว่าประชานิยม ตรงข้ามกันอย่างสิ้นเชิงกับที่นายสมคิด จาตุศรีพิทักษ์ รองนายกรัฐมนตรี บอกว่า ค่าเงินบาทแข็งแสดงว่าเศรษฐกิจไทยเข้มแข็ง เพราะค่าบาทแข็งน่าจะยิ่งทำให้ไทยมีปัญหาทางเศรษฐกิจเพิ่มขึ้น การส่งออกติดลบติดต่อกันมา 7 เดือนแล้ว นอกจากนี้ รัฐบาลใหม่จะเป็นรัฐบาลผสมที่อ่อนแอที่สุดในรอบ 30 ปีที่ผ่านมา น่าจะเป็นจริงตามที่ไฟแนนเชียลไทม์วิเคราะห์,นิพนธ์ งัดกฤษฎีกาโต้ ศรีสุวรรณ,ที่พรรคประชาธิปัตย์ นายนิพนธ์ บุญญามณี รองหัวหน้าพรรคประชาธิปัตย์ นายก อบจ.สงขลา และว่าที่ รมช.มหาดไทย กล่าวถึงกรณีนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย ยื่นหนังสือทวงถามความคืบหน้าทวงเงินคืนจาก อบจ.สงขลา ที่เบิกจ่ายเงินอุดหนุนให้สมาคมกีฬาจังหวัดสงขลาไม่เป็นไปตามระเบียบว่า อบจ.สงขลาได้ยื่นเรื่องให้คณะกรรมการกฤษฎีกาตีความแล้วสามารถทำได้ ล่าสุดกฤษฎีกามีหนังสือลับลงวันที่ 28 ก.ย.61 ชี้ว่า อบจ.มีอำนาจอุดหนุนเงินเพื่อส่งเสริมกีฬาทุกชนิดและการท่องเที่ยวได้ คำวินิจฉัยนี้ย่อมผูกพันองค์กรอื่นๆของรัฐด้วย ถือได้ว่า อบจ.สงขลาดำเนินการโดยชอบตามระเบียบกระทรวงมหาดไทย อาศัยอำนาจตามมาตรา 45 (8) แห่ง พ.ร.บ.องค์การบริหารส่วนจังหวัด ไม่มีการทุจริตใดๆ นายศรีสุวรรณพูดความจริงไม่ครบ เอาเรื่องเก่าปี 58-59 มาร้องเรียน แต่หนังสือหรือข้อวินิจฉัยกฤษฎีกาฉบับล่าสุดที่ออกในปี 61 กลับไม่พูดถึง,เสรีพิศุทธ์ ป้อง สุบรรณ ยังไม่ผิด,ที่หอประชุมบริษัท ทีโอที จำกัด (มหาชน) พล.ต.อ.เสรีพิศุทธ์ เตมียาเวส หัวหน้าพรรคเสรีรวมไทย กล่าวถึงกรณีการเผยแพร่ภาพถ่ายคู่กับนายสุบรรณ มหาชนนท์ อดีตผู้สมัคร ส.ส.บัญชีรายชื่อ พรรคเสรีรวมไทย ที่ถูกจับคดีค้ายาเสพติด ว่า ไม่มีอะไร ผู้สมัคร เป็นสมาชิกพรรค ทุกคนอยากถ่ายภาพกับหัวหน้าพรรค แต่ไม่รู้จักเพราะไม่ได้เจอกันทุกวัน อย่าเพิ่งปักใจว่านายสุบรรณทำความผิด ตามรัฐธรรมนูญบุคคลจะกระทำความผิดต่อเมื่อศาลพิพากษาถึงที่สุดแล้วว่าผิด ถึงศาลชั้นต้นพิพากษาลงโทษยังว่าไม่ผิด เพราะศาลอุทธรณ์และศาลฎีกาอาจยกฟ้องได้ กรณีนายสุบรรณอาจถูกสงสัยเพราะอยู่ในที่เกิดเหตุ เมื่อตำรวจรวบรวมพยานหลักฐานอาจสั่งไม่ฟ้อง และพรรคยังไม่ถึงขนาดจะให้นายสุบรรณพ้นจากสมาชิกพรรค ถ้าอัยการสั่งฟ้องจะเรียกประชุมกรรมการบริหารพรรคเพื่อขอมติ,ศรีวราห์ โยนกลองกลับอัยการ,อีกเรื่อง พล.ต.อ.ศรีวราห์ รังสิพราหมณกุล รอง ผบ.ตร. กล่าวถึงกรณีสำนักงานอัยการระบุเจ้าหน้าที่ตำรวจไม่สามารถควบคุมตัวนายสุภรณ์ อัตถาวงศ์ หรือ แรมโบ้อีสาน อดีตผู้สมัคร ส.ส.นครราชสีมา พรรคพลังประชารัฐ ที่ร่วมล้มการประชุมอาเซียนปี 2552 ที่พัทยา จ.ชลบุรี มาส่งฟ้อง จนคดีขาดอายุความว่า กรณีนี้สำนวนรับเลขคดีในปี 2558 แม้จะเกิดเหตุปี 2552 ส่งสำนวนไปเมื่อเดือน ส.ค.2560 อัยการให้สอบเพิ่มเติมในเดือน ต.ค.2560 ใช้เวลาสอบสวนเพิ่มประมาณ 1-2 เดือน ส่งสำนวนกลับไปให้ทางอัยการในเดือน ม.ค.2561 และตั้งแต่เดือน ม.ค.2561 ไม่ได้รับคำสั่งจากทางอัยการอีกเลย จนเดือน เม.ย.2562 อัยการประสานให้ติดตามตัวนายสุภรณ์ เจ้าหน้าที่ตำรวจดำเนินการทุกอย่างยึดตามกฎหมาย ระเบียบตำรวจ ออกประกาศสืบจับครบถ้วน ตามเหตุผลที่ควรเป็น ดูตามกฎหมายอำนาจของตำรวจหมดไปตั้งแต่ส่งสำนวนให้พนักงานอัยการเมื่อเดือน ส.ค.2560,ศาลยกฟ้องสื่อหมิ่นประมาท โบว์,ที่ศาลอาญา ศาลมีคำพิพากษาคดีที่ น.ส.ณัฏฐา มหัทธนา หรือ โบว์ แกนนำกลุ่มคนอยากเลือกตั้ง เป็นโจทก์ยื่นฟ้องบริษัท สารสู่อนาคต จำกัด บริษัท หนังสือพิมพ์ไทยโพสต์ จำกัด และนายโรจน์ งามแม้น ประธานกรรมการบริหารหนังสือพิมพ์ไทยโพสต์และคอลัมนิสต์นามปากกา เปลว สีเงิน เป็นจำเลยที่ 1-3 ข้อหาหมิ่นประมาทและ พ.ร.บ.ว่าด้วยการกระทำความผิดเกี่ยวกับคอมพิวเตอร์ กรณีจำเลยทั้ง 3 ร่วมกันนำบทความที่จำเลยที่ 3 เขียนขึ้นเผยแพร่เข้าสู่ระบบคอมพิวเตอร์ในเว็บไซต์ไทยโพสต์ ,www.thaipost.net,  และเฟซบุ๊ก เรื่อง มีสิทธิ์เป็นทั้งโจทก์-จำเลย และเรื่อง อย่าให้คนทรามได้ใจ เป็นบทความที่มีข้อความหมิ่นประมาทด้วยข้อความอันเป็นเท็จ ใส่ความที่น่าจะทำให้เสียชื่อเสียงถูกดูหมิ่นเกลียดชัง ทั้งนี้ ศาลพิเคราะห์แล้วคดีไม่มีมูลให้ยกฟ้อง
พปชร.เอาคืน ชัยวุฒิ นำทีม ส.ส.ยื่นผ่าน ชวน ส่งศาล รธน.วินิจฉัย 33 ส.ส.พรรคฝ่ายค้านถือหุ้นสื่อ อิงความเห็นศาล รธน. เป็นแนวทางสู้คดี ปชป.ตั้งทีมทนายดูแลตัวต่อตัว
ประยุทธ์ จันทร์โอชา,อนุชา นาคาศัย,เทวัญ ลิปตพัลลภ,หักโควตาสามมิตร,ศาลรัฐธรรมนูญ,ชวน หลีกภัย,ข่าวหน้า1